Hamilton Academical FC

Hamilton Academical Football Club er en skotsk fotballklubb fra byen Hamilton i South Lanarkshire. Klubben rykket opp og spilte i Skotsk Premier League 2008–2009, en plass de forsvarte og spiller således i øverste liga også i 2009-2010-sesongen. Klubbens hjemmebane er New Douglas Park. Historie Hamilton Academical FC ble stiftet i 1874 av rektor og elever ved den lokale skolen Hamilton Academy. Klubben tok i bruk Douglas Park som sin hjemmebane i 1888. Etter at Renton FC hadde trukket seg fra Scottish Football League på grunn av økonomiske problemer 20. oktober 1897, ble Hamilton Academical valgt inn i deres sted, og fullførte sesongen som Renton hadde begynt. Våren 1904 vant Hamilton Academical Division 2, men ble ikke valgt inn i Division 1. To år etter kom de bare på 4.-plass, men denne gangen lyktes de med å bli valgt inn i den øverste divisjonen. (Det eksisterte ikke noe automatisk opp- og nedrykk på den tiden.) De gjorde det ikke spesielt bra i toppdivisjonen, og plasserte seg de fleste sesongene på nedre halvdel av tabellen, selv om de nådde 4.-plass i 1935. De kom til finalen i den skotske FA-cupen i 1911 og 1935, men tapte begge gangene (henholdsvis 0-2 mot Celtic i omkamp etter 0-0 i første kamp, og 1-2 mot Rangers). Hamilton Academical rykket ned i 1947, og ble deretter stort sett værende på nivå 2. De var oppe igjen i sesongene 1953/1954 og 1965/1966, men begge gangene ble oppholdet i øverste divisjon kortest mulig. I august 1970 trakk klubben seg fra ligaen, men kom tilbake i løpet av noen uker. Da ligaen ble omorganisert til tre divisjoner i 1975, ble klubben værende på nivå 2. To nye enkeltsesonger i øverste divisjon fulgte i 1986/1987 og 1988/1989. I 1994 forlot klubben sin hjemmebane Douglas Park, og de neste sju årene spilte de på leid bane, først hos Partick Thistle, deretter hos Albion Rovers, og så igjen hos Partick Thistle. I 2001 kunne Hamilton Academical endelig flytte hjem igjen, til sin nye hjemmebane The Ballast Stadium (omdøpt til New Douglas Park i 2003). Den nye banen ligger like ved der den gamle banen stod. I 1996 rykket klubben ned på nivå 3 for første gang. De rykket opp igjen året etter, men etter to sesonger var de igjen på nivå 3 i 1999. Våren 2000 ble klubben trukket 15 poeng fordi de ikke møtte til en seriekamp mot Stenhousemuir. Hamiltons spillere var i streik om lønn, og poengtrekket gjorde at klubben rykket ned på nivå 4. De rykket opp igjen i 2001, og med flyttingen hjem til Hamilton samme år var oppturen i gang. Hamilton Academical rykket opp i Scottish First Division (nivå 2) i 2004. I 2008 vant de First Division og rykket opp i Scottish Premier League hvor de i sesongen 2008-2009 endte på 9.-plass. Sesonger Hjemmebaner Bent Farm (1876–1878) South Haugh (1878–1888) Douglas Park (1888–1994) Firhill Stadium (leid av Partick Thistle) (1994–1996) Cliftonhill Stadium (leid av Albion Rovers) (1996–1998) Firhill Stadium (leid av Partick Thistle) (1998–2001) New Douglas Park (2001–) Meritter og klubbrekorder Beste ligasesong: 4.-plass (av 20 lag) i Division 1 i 1935 Beste sesong i skotsk FA-cup: Finalist i 1911 og 1935 Høyeste tilskuerantall på Douglas Park: 28 690 mot Heart of Midlothian 3. mars 1937 (skotsk FA-cup 3. runde) Høyeste tilskuerantall på New Douglas Park: 5898 mot Rangers 28. februar 2009 (Premier League) Største seier: 11-1 mot Chryston 28. november 1885 (Lanarkshire Cup) Største tap: 1-11 mot Hibernian 6. november 1965 (Division 1) Inneværende sesong Ferdigspilt Referanser Litteratur Sky Sports Football Yearbook. Headline Publishing Group, London 2008. ISBN 978 0 7553 1820 9 Gordon Smailes: The Breedon Book of Scottish Football Records. Breedon, Derby 1995. ISBN 1-85983-020-X Paul & Shirley Smith: The Ultimate Directory of English & Scottish Football Grounds. Yore Publications, Harefield 2005. ISBN 0954 783042 Eksterne lenker (en) Offisielt nettsted (en) Hamilton Academical F.C. – kategori av bilder, video eller lyd på Commons